ועדת הכספים, כנסת 25, פרוטוקול מספר 167, 2023-06-12 00:00

משה גפני: שלום לכולם, אני מחדש את הישיבה

משה גפני:  אנחנו בסעיף האחרון בסדר-היום: תקצוב בתי הספר של החופש הגדול

משה גפני:  פנו אליי ואמרו שאין תקצוב של בתי הספר של החופש הגדול

משה גפני:  דיברתי עם משרד האוצר ושר החינוך דיבר איתי

משה גפני:  אני מבקש לדעת מה קורה עם זה

משה גפני:  מי נמצא פה ויודע להסביר מה עם תקצוב בתי הספר של החופש הגדול?     

הדר פוקס רויץ: שלום, אני רפרנטית חינוך באגף תקציבים

הדר פוקס רויץ:  היה סיג ושיח על בית הספר של החופש הגדול, ונמצא המקור התקציבי לקיום הפעילות, כמו שהיה בשנה שעברה

משה גפני: למה בהתחלה לא היה כסף? איך התהליך הזה?     

הדר פוקס רויץ: התהליך הוא במסגרת דיוני תקציב, והיה צריך לבחור את סדרי העדיפויות של המשרד

הדר פוקס רויץ:  בהתחלה לא נמצא מקור תקציבי, ולאחר מכן, כשהדברים הועלו לשר האוצר, הוא החליט למצוא ולתעדף את הנושא, ונמצא המקור

אימאן ח'טיב יאסין: זה אותו תקציב כמו בשנה שעברה?     

הדר פוקס רויץ: נכון

אימאן ח'טיב יאסין: ומה עם ההתייקרויות שיש בכל התחומים?     

הדר פוקס רויץ: בתקציב יש רכיב של תשלומי הורים ועלות ההפעלה

הדר פוקס רויץ:  תשלומי ההורים נשארו כמו שהם היו – לא נגענו בהם ולא ייקרנו אותם

ולדימיר בליאק: כלומר, השתתפות של ההורים לא עולה

הדר פוקס רויץ: השתתפות ההורים לא עלתה

הדר פוקס רויץ:  היא נשארה כמו שהיא הייתה

הדר פוקס רויץ:  אנחנו צריכים לממן את שאר הפעילות בהתאם לביצוע

יוסף עטאונה: באותה מתכונת או יש צמצום או הרחבה? לאיזה כיתות?     

דודי מזרחי: אני מנהל אגף תקציבים במשרד החינוך

דודי מזרחי:  באותה מתכונת כפי שהייתה בשנה שעברה ובשנתיים שלפני כן

דודי מזרחי:  אותה מתכונת של השנים האחרונות

דודי מזרחי:  יש לנו שיתוף פעולה עם משרד התרבות, וניתנה תוספת מסוימת להעשרה בכיתות של היסודי, תקציב פעילות שממומן באופן חיצוני על ידי משרד התרבות

דודי מזרחי:  חוץ מזה, זה אותו מודל כפי שהיה בשנים האחרונות

משה גפני: וכולם מקבלים אותו הדבר? מוסדות הפטור מקבלים?     

ינון אזולאי: מובן שכן, אחרת היו אומרים לך אם לא

ינון אזולאי:  האוצר היה אומר אם לא

ינון אזולאי:  בחנוכה ובפסח מקבלים, גם פה הם יקבלו

ינון אזולאי:  יש לך ספק?     

משה גפני: לא, אין לי

משה גפני:  מה שאתה אומר זה ברור

ינון אזולאי: אתה אומר את זה לפרוטוקול?     

הדר פוקס רויץ: מוסדות הפטור לא משתתפים בפעילות, מכיוון שלוח הלימודים של מוסדות הפטור הוא למעשה עד סוף יולי, והפעילות היא בגין שלושת השבועות הראשונים ביולי

ינון אזולאי: והמוכשר?     

הדר פוקס רויץ: המוכשר נמצאים בפנים

הדר פוקס רויץ:  המוכשר מקבלים

ינון אזולאי: מה ההבדל? הם גם לומדים אותו הדבר

הדר פוקס רויץ: לפי חוזר מנכ"ל, המוכשר מסיימים את הלימודים ב-30 ביוני

ינון אזולאי: ומה הם עושים מה-30 ביוני? הולכים לרחוב?     

הדר פוקס רויץ: הפעילות של בית הספר של החופש הגדול מתחילה ב-1 ביולי

ינון אזולאי: לא, לא

ינון אזולאי:  מה עושים תלמידי המוכשר ב-1 ביולי?     

הדר פוקס רויץ: ב-1 ביולי הם גם הולכים לבית הספר של החופש הגדול, ככל והם בוחרים להשתתף בזה

ינון אזולאי: אי-אפשר לתת לפטור, כך שהפעילות תהיה אחרי הצוהריים, או כשהם מסיימים שלושה שבועות?     

משה גפני: לא הבנתי בכלל את החשבון הזה

משה גפני:  אתם מתקצבים את מוסדות הפטור, צריכים לתקצב 55%

משה גפני:  זאת המציאות

משה גפני:  לכמה חודשים אתם מתקצבים אותם?      

הדר פוקס רויץ: 12 חודשים

משה גפני: והחינוך הממלכתי שצריך להשוות אליהם את 55% האחוזים, כמה חודשים הם משלמים?     

הדר פוקס רויץ: גם 12 חודשים

משה גפני: ובכל אופן, נותנים את בית הספר של החופש הגדול

הדר פוקס רויץ: בית הספר של החופש הגדול הוא פעילות שהיא תוספתית - - -      

משה גפני: אז למה הילדים האלה לא צריכים את הפעילות התוספתית הזאת? הרי הם מקבלים את אותו תקצוב, 55%

הדר פוקס רויץ: חשוב להגיד שיש מוסדות נוספים במערכת החינוך שלומדים מעבר ל-1 ביולי, וגם הם במתכונת דומה

הדר פוקס רויץ:  לא מופעל בית ספר של החופש הגדול

משה גפני: מה זה בתי ספר אחרים?     

הדר פוקס רויץ: בתי ספר של החינוך המיוחד, שפועלים במתכונת ארוכה יותר, לא מקבלים בית ספר של החופש הגדול, מכיוון שהילדים נמצאים במקביל

משה גפני: 	לא, לא מקובל עליי כל הדבר הזה

משה גפני:  אמרתי ואני חוזר ואומר, שיקבלו אותו דבר כמו כולם, רק 55%

משה גפני:  זה התקצוב

משה גפני:  בגלל שהוא אומר: אני מוסיף כסף, הוא לא מקבל בית ספר של החופש הגדול? למה הוא שונה? מה קשור חינוך מיוחד לעניין? פשוט לא קשור

משה גפני:  מישהו ממוסדות הפטור רוצה להגיב? בבקשה

מרדכי יעקבזון: אני מנהל את איגוד מוסדות הפטור

מרדכי יעקבזון:  אנחנו לומדים בחודש הזה ולוח החופשות השתנה בעקבות בקשה שלנו

מרדכי יעקבזון:  רצינו להוציא טיולים בחודש יולי, מכיוון שהמורים שלנו מסכימים ללמד חודש נוסף בהתנדבות

מרדכי יעקבזון:  ביקשנו שיאריכו לנו את החופשות כדי שלא נצטרך לייצר רישוי קייטנה

מרדכי יעקבזון:  זאת בקשה שלנו, וזה קרה בסך הכול לפני חמש-שש שנים

מרדכי יעקבזון:  לא יותר

מרדכי יעקבזון:  עד אז, לוח החופשות שלנו היה רגיל, והיינו צריכים להוציא אישור מיוחד ממשרד החינוך

מרדכי יעקבזון:  לא ייתכן שבגלל שיש לנו מורים שמתנדבים ללמד חודש נוסף, הם לא יקבלו שכר עבור החודש הזה

מרדכי יעקבזון:  להפך, היינו צריכים לבוא ולבקש רטרואקטיבית עבור כל השנים שהם לימדו

מרדכי יעקבזון:  אנחנו לא מבקשים את זה, אבל לפחות מכאן ואילך שיקבלו את החודש הזה

מרדכי יעקבזון:  למה שלא יקבלו אותו? למה הם לא זכאים לזה?     

ינון אזולאי: אגב, בתקופה הזאת הם לומדים לימודי ליבה

קובי רוזנשטיין: אני מנהל מוסדות בפטור

קובי רוזנשטיין:  יש פתרון יותר טוב למדינה, תעשו לוח חופשות למגזר הכללי עד ראש חודש אב, והבעיה תיפתר

קובי רוזנשטיין:  חוזר מנכ"ל זה לא אורים ותומים

קובי רוזנשטיין:  בן אדם כתב אותו

קובי רוזנשטיין:  תשנו את חוזר המנכ"ל למגזר הכללי, כך שילמדו כמונו עוד חודש, ותחסכו המון כסף

קובי רוזנשטיין:  למה אתם לא עושים את זה כך, כמונו? בדיוק כמו שעשיתם לנו, תעשו להם

קובי רוזנשטיין:  תשלמו להם 12 חודשים, תשלמו לנו 12 חודשים

משה גפני: אלה עצות שמתאימות לי, אל תקבלו את העצה הזאת

קובי רוזנשטיין: הציבור החילוני היה צריך לצעוק עכשיו, שהחרדים מקבלים עוד ימי לימוד בחינם

קובי רוזנשטיין:  למה ילד חילוני צריך ללמוד פחות בבית הספר?     

משה גפני: עם כל הכבוד, המציאות היא שאנחנו מבקשים לא לחזור על מה שהיה בעבר

משה גפני:  אנחנו מבקשים 55%, אבל 55%

משה גפני:  ו-55% מכל המערכת, כולל זה שמוסיפים כסף לעניין של בית הספר של החופש הגדול

משה גפני:  אני מבקש שזה יהיה גם במוסדות הפטור

משה גפני:  לא יכול להיות שהילדים שם יהיו שונים מילדים אחרים

משה גפני:  הם קיבלו על עצמם 55%, לא מעבר לזה

משה גפני:  לא ביקשו יותר

משה גפני:  בבקשה, ינון

ינון אזולאי: מעטות הפעמים שאני חולק על הרב גפני, וגם אני תלמיד שלו עד היום

ינון אזולאי:  הרב גפני, אתה מדבר על 55%, וזה הליבה

ינון אזולאי:  לונה פארק או כל יציאה אחרת שאתה יוצא, אתה לא לומד בדרך משהו אחר

ינון אזולאי:  אולי שחייה

משה גפני: לא ביקשתי על בית הספר של החופש הגדול

ינון אזולאי: 55% על בית הספר של החופש הגדול לא צריכים להיות

ינון אזולאי:  צריכים להיות 100%

ינון אזולאי:  אתם עושים את זה בשביל שתהיה לילדים הפוגה, שיוכלו לצאת לקייטנות, שלא ישוטטו ברחובות, נכון? זה הרציונל שעומד מאחורי זה? אני צודק, דודי?     

דודי מזרחי: כן, גם

ינון אזולאי: מה עוד?     

דודי מזרחי: גם היבטים חינוכיים

דודי מזרחי:  אין לנו מחלוקת

ינון אזולאי: יפה

ינון אזולאי:  אם זה מהיבט חינוכי, ודאי שיש פה היבט חינוכי שב-1 ביולי ממשיכים ללמוד, ואם זה מהיבט שלא יטיילו ברחובות, כי עושים להם פעילות ומאריכים אותה קצת אחרי הצוהריים, אתם צריכים לשלם 150% - גם על הלימוד וגם על הפעילות

ינון אזולאי:  מה אתם אומרים?     

משה גפני: זאת אפליה בלתי נסבלת

משה גפני:  באמת

משה גפני:  זה דבר שאי-אפשר להבין

ינון אזולאי: אתם לא חושבים שזאת אפליה?      

משה גפני: כששמעתי שאין תקציב לבית הספר של החופש הגדול, הזדעקתי לעניין הזה

משה גפני:  אני שמח ואני מברך על זה שבסוף נמצא המקור התקציבי

משה גפני:  אבל לא לקחת קבוצת ילדים, ולהם להגיד: לא

ינון אזולאי: בשנה שעברה, בבית הספר של החופש הגדול, בציבור החרדי – ואני מדגיש את זה – בחוזר היה שאין מנהלת או מנהל למתחם, לקייטנות של הגנים

ינון אזולאי:  לא היו רכזים

ינון אזולאי:  השנה הפקתם לקחים, והיו

ינון אזולאי:  אולי כדאי להפיק לקחים תוך כדי

ינון אזולאי:  לא אולי, אלא צריך לעשות את זה

יהודית נאות: אני מפקחת במשרד החינוך, מנהלת התוכנית ברמה החינוכית

יהודית נאות:  השנה היה שינוי ברישוי קייטנות

יהודית נאות:  בשנה שעברה ובשנים הקודמות כולם היו מחויבים לחוק הקייטנות

יהודית נאות:  השנה הייתה הקלה, ובעצם אנחנו המשכה של שנת הלימודים, לא משנה כרגע מי פועל בה

יהודית נאות:  הכנסת אישרה הקלה, ואנחנו לא מחויבים לחוק הקייטנות, אלא מאפשרים הצהרת רשות ואישור הפעלה

יהודית נאות:  לכן, במוכשר יצאה הוראה של רישוי קייטנות, מהמקום הזה

יהודית נאות:  ברישוי קייטנות הייתה חובה על הרשמי של רכזת גנים לחמישה גנים

יהודית נאות:  בחוק הקייטנות זאת הייתה - - -     

ינון אזולאי: הייתה רכזת גנים בשנה שעברה בחמישה גנים

ינון אזולאי:  בציבור החרדי לא - - -     

יהודית נאות: בבתי הספר של המוכשר, רישוי הקייטנות דרש גננת בכל גן, ולא אפשר רכזת גנים על כל חמישה גנים

יהודית נאות:  מרגע שעזבנו את חוק הקייטנות, אנחנו, כמשרד החינוך, מאפשרים או גננת או תפקיד אחר כמו שכתוב בקול הקורא, גם במוכשר

ינון אזולאי: עכשיו אתם יכולים לאפשר גם לפטור

יהודית נאות: זה כבר עניין תקציבי

ינון אזולאי: ואתם טוענים שאין אפליה?     

יוסף עטאונה: קייטנות האביב זה גם חוק תקציב?      

יהודית נאות: זה במסגרת ניצנים

יהודית נאות:  יש אפשרות לילדי החברה היהודית בטרום פסח ובחופשת האביב, במועד של החופשה

יהודית נאות:  כן, זה אותו תקציב – 20 שקלים לפי למ"ס מסוים

משה גפני: אין שינוי בתקצוב הזה

יהודית נאות: זה לפי הלמ"ס

יהודית נאות:  רשויות בלמ"ס 1 עד 4 לא משלמות בכלל

יהודית נאות:  אין השתתפות הורים

יהודית נאות:  רשויות בלמ"ס 5 עד 10, ולא משנה באיזו חברה – 5 עד 7 משלמות 20 שקלים ליום, אם זה 5 ימים או 15 ימים

יהודית נאות:  רשויות בלמ"ס 8 עד 10 משלמות 30 שקלים ליום, אם זה חמישה ימים או שלושה שבועות במהלך החופש הגדול

משה גפני: אגב, למה זה צריך לעבור דרך הרשות המקומית?      

ינון אזולאי: דרך עמותה, למפעיל

משה גפני: כן, שרשרת כזאת שהתקורה שיורדת בדרך יורדת מהילדים

משה גפני:  אני שואל באופן כללי

דודי מזרחי: מאחר ומדובר בפעילות בלתי פורמלית – אגב, אותה סוגיה יש בהיבט של הצהרונים וזה נושא שנבחן גם במשרד

דודי מזרחי:  גם בצהרונים הנושא הזה עולה

דודי מזרחי:  אנחנו לא יכולים על פי החוק לתקצב באופן ישיר, והדבר דורש תיקון של חוק הצהרונים

דודי מזרחי:  אגב, זה נמצא על המדוכה ויכול להיות שצריך לתקן אותו

משה גפני: טוב, עוד נדבר על זה

קובי רוזנשטיין: המורים במגזר הכללי נמצאים בחופש במשך חודשיים

קובי רוזנשטיין:  ככה מקובל

קובי רוזנשטיין:  אתם לא יכולים ללכת להסתדרות המורים מחר, ולהגיד שממחר יש רק חודש חופש אחד

קובי רוזנשטיין:  אין בזה היגיון, וגם לא תקבלו את זה בשום מקום

קובי רוזנשטיין:  אתם בעצם לוקחים את החינוך החרדי ומנצלים אותו

קובי רוזנשטיין:  המורה החרדי מקבל חופש רק לחודש אחד

קובי רוזנשטיין:  מה ההסבר לזה? מה ההיגיון? אתם לא משלמים לו על זה

קובי רוזנשטיין:  למה שיהיה רק בחודש אחד של חופש? אני, כמנהל, למה אני צריך לעבוד עוד חודש נוסף בחינם? למה? מה ההסבר ההגיוני לזה?     

משה גפני: תודה

משה גפני:  יעקב אמציה דויטש, הנהגת ההורים הארצית, בבקשה

יעקב אמציה דויטש: אני רוצה להעיר הערה שקשורה לאופן שבו הדיון התחיל, ואני גם אחזור על משפט שאמרת

יעקב אמציה דויטש:  אנחנו חוזרים על דברים שקרו עוד פעם ועוד פעם

יעקב אמציה דויטש:  הנושא הזה לא בבסיס התקציב, ובכל שנה כולנו בהמולה בחודשי האביב, ומחכים

משה גפני: צודק

יעקב אמציה דויטש: אני פונה אליכם, המחוקקים, תכניסו את זה לתקציב

יעקב אמציה דויטש:  או שזה משהו שצריך או שזה משהו שלא צריך

משה גפני: אני מסכים איתך לגמרי

יעקב אמציה דויטש: אנחנו לא חושבים מחדש בכל שנה על התקצוב של שיעורי המתמטיקה

משה גפני: זאת לא פעם ראשונה שאני מסכים איתך בעניין הזה

משה גפני:  הרי מה קרה עכשיו? לא היה תקציב

משה גפני:  הם אמרו את זה, אנשי משרד החינוך

משה גפני:  לא היה בתקציב את בית הספר של החופש הגדול

משה גפני:  אני הייתי צריך לעשות שתדלנות, השר היה צריך לדבר איתי וכל מה שנלווה לעניין הזה

משה גפני:  עד שמצאו, ברוך השם, מקור תקציבי

משה גפני:  אם זה היה בבסיס התקציב, את כל הדבר הזה היינו חוסכים ולא היינו מגיעים לכל העניין הזה

ינון אזולאי: אומנם סידרתם השנה את העניין של הרכזת, ואולי תדייקו אותי בפרטים, אבל אם בגן יש גננת, היא מקבלת שעה נוספת כרכזת?     

יהודית נאות: לא

יהודית נאות:  אם היא גננת, היא מקבלת שכר כגננת

יהודית נאות:  אם מי שמפעילה את הגן היא לא גננת, היא סייעת, זה אפשרי, אבל על כל חמישה גנים כאלה יש גננת שהיא רכזת גנים, והיא אחראית על כל הנושא של - - -     

ינון אזולאי: במגזר החרדי זה אותו הדבר?     

יהודית נאות: כן

יהודית נאות:  זה השינוי השנה

ינון אזולאי: הבנתי שבמקום גננת יש שתי סייעות, או מוסיפים לגננת עוד שעה

יהודית נאות: לא מוסיפים

יהודית נאות:  גננת היא גננת והיא עובדת בעצמה

יהודית נאות:  ככל שהיא לא גננת בגן, יש מישהו פדגוגית שהיא רכזת גנים והיא גננת בהכשרה

יהודית נאות:  זה כמו החינוך הרשמי

משה גפני: כן, בבקשה

ידידיה בארי: אני ממרכז השלטון המקומי

ידידיה בארי:  אפרופו המטרות הנעלות של בית הספר של החופש הגדול, בקול הקורא, 256 רשויות כבר נרשמו

ידידיה בארי:  מה שמעיד על הצורך העצום שיש בזה

ידידיה בארי:  ניסינו בסוף ינואר לדבר גם על השעות בין השעה אחת בצוהריים לארבע אחרי הצוהריים, דבר שיעזור לתעסוקה

ידידיה בארי:  החופש יהיה רק חודש אחד ולא יהיה חודש וכל אחרי הצוהריים של החודש הראשון

ידידיה בארי:  אם כבר מדברים על המטרה החשובה של הדיון הזה, ומנסים להרחיב, אפשר להרחיב את זה לדברים נוספים וחשובים

משה גפני: תודה רבה

יעקב אמציה דויטש: אגב, אחרי הצוהריים הוא לא בפיקוח

יעקב אמציה דויטש:  זה לא כמו אחרי הצוהריים במהלך שנת הלימודים

משה גפני: רבותיי, אני מבקש לקבל החלטה

משה גפני:  אנחנו לא מסכימים בשום פנים ואופן לאפליה הזאת

משה גפני:  יכול להיות שזה היה בעבר

משה גפני:  אנחנו כבר לא שם

משה גפני:  אם היינו באים ואומרים שאנחנו רוצים לשנות את כל המתכונת, זה דיון אחר שצריך לעלות לממשלה

משה גפני:  אבל כאשר מדובר על כך שמוסדות הפטור יקבלו אותו דבר כמו שמקבלים אחרים בנושא של בית הספר של החופש הגדול, כמו המוכר שאינו רשמי, כמו הרשמי וכל מה שנלווה לעניין, אני מבקש שהדבר הזה יקרה

יהודית נאות: רק לומר שכולם מתחייבים לפעול בהתאם להנחיות של הקול הקורא, כמובן

משה גפני: בסדר, על זה אנחנו מדברים

משה גפני:  צריך לתקצב את מוסדות הפטור אותו דבר כמו שמתקצבים את כולם

משה גפני:  לא יכול להיות שילד או מורה יסבלו רק בגלל שהם נמצאים בסקטור הזה

משה גפני:  זאת החלטה של הוועדה, אלא אם כן מישהו חושב אחרת

משה גפני:  אתה איתנו בעניין הזה? אנחנו מקבלים החלטה פה אחד

משה גפני:  באמת, זה לא יכול להיות אחרת

משה גפני:  אני מבקש שההחלטה הזאת תבוצע

משה גפני:  אני מרגיש קצת לא לעניין

משה גפני:  אני נלחם על זה, ובסוף קבוצת ילדים לא תקבל את זה

משה גפני:  אני חושב שזה דבר שאסור שיקרה

משה גפני:  זה לא יכול לקרות

משה גפני:  אנחנו לא מסכימים לזה

משה גפני:  ועדת הכספים מבקשת ודורשת שהנושא של בתי הספר של החופש הגדול – אנחנו מברכים על ההחלטה הזאת, וזאת החלטה טובה וסייענו בה, כפי שאמרתי – יחול על כולם, גם על מוסדות הפטור

דודי מזרחי: חבר הכנסת גפני, יש כאן למעשה שני היבטים

דודי מזרחי:  סוגיה אחת, זה הנושא התקציבי שצריך לתת לו מענה

דודי מזרחי:  סוגיה שנייה היא היבט משפטי, שנצטרך לבדוק אותו, כפי שציינה הדר

דודי מזרחי:  זה בגלל נושא לוח החופשות, ולכאורה יש כאן איזושהי אנומליה

דודי מזרחי:  אלה הטענות שעלו בעבר

משה גפני: בסדר, אבל מה הטענה הזאת?     

דודי מזרחי: אני משקף לך, אדוני

אביחי אברהם בוארון: זאת לא בעיה משפטית, זאת בעיה טכנית

דודי מזרחי: אני מחויב להגיד לך

משה גפני: הוא צודק

משה גפני:  אין פה בעיה משפטית

אביחי אברהם בוארון: אנחנו מוכנים לשנות את לוח החופשות

אביחי אברהם בוארון:  אין לנו בעיה עם זה

הדר פוקס רויץ: אם התלמיד לומד בבית הספר בשעות הרגילות של מערכת הלימוד, ומשרד החינוך מחייב את הילד להגיע לבית הספר בשעות האלה, הוא לא יכול במקביל להיות במקום אחר

אביחי אברהם בוארון: זאת בעיה טכנית, לא בעיה משפטית

משה גפני: המורה בבית ספר רגיל מקבל משכורת של מורה רגיל

משה גפני:  את אמרת את זה קודם

הדר פוקס רויץ: נכון, אבל התלמיד לא נמצא בבית הספר

משה גפני: רגע, תקשיבי עד הסוף, עם כל הכבוד

משה גפני:  המורה שנמצא במוסדות הפטור וצריך לקבל 55% במשכורת שלו, מקבל אותו דבר על אותם חודשים

משה גפני:  הוא מורה בבית הספר של החופש הגדול, הוא יוצא לטיולים ועושה דברים שעושים במוסדות הפטור

משה גפני:  המציאות שבה לא נותנים להם, פשוט מפלים אותם לרעה

משה גפני:  כל המילים מסביב אינן רלוונטיות

משה גפני:  לא הנושא המשפטי ולא הנושא התקציבי

משה גפני:  זה לא רלוונטי, כל הדבר הזה

משה גפני:  יש פה אפליה של מוסדות הפטור, ואני לא אאפשר את זה

משה גפני:  אנחנו לא נאפשר את זה

אביחי אברהם בוארון: יותר מזה, הרב גפני

אביחי אברהם בוארון:  אם יש איזושהי בעיה משפטית, שיציעו פתרון משפטי ונפתור את הבעיה

משה גפני: איזו בעיה משפטית?     

קובי רוזנשטיין: תקציבית, אפשר לחלק את העוגה לכל מי שנמצא

קובי רוזנשטיין:  גם אנחנו ילדים בישראל

קובי רוזנשטיין:  תחלקו את העוגה של הכסף הזה לכולם

ינון אזולאי: שישלחו לנו העתק מההחלטה שלהם

משה גפני: תודה רבה, אני מודה לכם

משה גפני:  הישיבה נעולה